
I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Adripect 60 mg plėvele dengtos tabletės


2.	KOKYBINĖ IR KIEKYBINĖ SUDĖTIS

Kiekvienoje plėvele dengtoje tabletėje yra 60 mg levodropropizino (levodropropizinum).

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė

Balta arba balkšva, abipus išgaubta, apvali, 9 mm skersmens plėvele dengta tabletė, su vagele abiejose pusėse.

Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.


4.	KLINIKINĖ INFORMACIJA

4.1	Terapinės indikacijos

Trumpalaikis simptominis neproduktyvaus kosulio (sauso kosulio) gydymas.

Adripect skirtas suaugusiesiems ir vaikams, sveriantiems daugiau kaip 30 kg.

4.2	Dozavimas ir vartojimo metodas

Dozavimas

Suaugusiesiems ir vaikams, sveriantiems daugiau kaip 30 kg:
Po vieną plėvele dengtą tabletę (atitinka 60 mg levodropropizino) tris kartus per parą, tarp dozių darant ne trumpesnę kaip 6 valandų pertrauką.

Vaikams, kurie negali nuryti tablečių, vartoti negalima.

Didžiausia gydymo trukmė be medicininės konsultacijos yra 7 paros. Jei kosulys po septynių parų nepraeina arba sustiprėja vartojant Adripect, pacientas turi kreiptis į gydytoją.
Reikia atsižvelgti į tai, kad kosulys yra simptomas, todėl reikia nustatyti ir gydyti pagrindinę patologiją.

Vartojimo metodas 
Vartoti per burną.
Vaistinį preparatą rekomenduojama vartoti tarp valgymų, užgeriant stikline vandens.

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.
Pacientai, kuriems yra bronchų gleivių hipersekrecija (produktyvus kosulys).
Susilpnėjusi mukociliarinė funkcija (Kartagenerio sindromas, ciliarinė diskinezija).
Sunkus kepenų funkcijos nepakankamumas.
Nėštumas ir žindymo laikotarpis (žr. 4.6 skyrių).

4.4	Specialūs įspėjimai ir atsargumo priemonės

Senyvi pacientai
Duomenys, kad senyvų žmonių organizme levodropropizino farmakokinetika reikšmingai nekinta, rodo, kad senyviems pacientams dozių ar intervalų tarp dozių vartojimo keisti nereikia. Tačiau atsižvelgiant į tai, kad senyvų pacientų jautrumas įvairiems vaistiniams preparatams gali pakisti, šiai pacientų grupei levodropropizino reikia skirti ypač atsargiai.

Pacientams, kuriems yra sunkus inkstų funkcijos sutrikimas (kreatinino klirensas < 35 ml/min.), vaistinį preparatą reikia skirti atsargiai. 

Atsargumas būtinas, jeigu itin jautriems pacientams vaistinio preparato skiriama vartoti kartu su raminamaisiais vaistiniais preparatais (žr. 4.5 skyrių).

Kosulį slopinantys vaistiniai preparatai yra simptominiai vaistiniai preparatai, skirti vartoti tik numatant kosulio priežastį ir (arba) gydymo poveikį pagrindinei ligai.

Duomenų apie maisto įtaką Adripect absorbcijai nėra, todėl vaistinį preparatą rekomenduojama vartoti tarp valgymų (nevalgius).

Jei kosulys nepraeina ilgiau nei 7 paras, diagnozė turi būti peržiūrėta.

Pagalbinės medžiagos, kurių poveikis žinomas
Šio vaistinio preparato plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

4.5	Sąveika su kitais vaistiniais preparatais ir kitokia sąveika

Farmakologinių tyrimų, atliktų su žmonėmis metu, kartu su levodropropizinu vartojami benzodiazepinai EEG pokyčių nelėmė.

Nors klinikinių tyrimų metu sąveikos su benzodiazepinais nepastebėta, ypač jautriems asmenims būtina būti atsargiems kartu vartojant raminamuosius vaistus (žr. 4.4 skyrių).

Klinikiniai tyrimai jokios sąveikos su vaistiniais preparatais, skirtais bronchų ir plaučių ligoms gydyti, tokiais kaip beta-2 agonistai, metilksantinai ir jų dariniai, kortikosteroidai, antibiotikai, gleivių reguliatoriai ir antihistamininiai vaistiniai preparatai, neparodė.

4.6	Vaisingumas, nėštumo ir žindymo laikotarpis

Vaisingumas, nėštumas
Tyrimai, skirti levodropropizino teratogeniniam poveikiui ir jo poveikiui vaisingumui bei reprodukcijai, taip pat perinataliniai ir postnataliniai tyrimai, jokio specifinio toksinio vaistinio preparato poveikio neparodė. Kadangi tyrimais, atliktais su gyvūnais, buvo nustatyta, kad levodropropizinas prasiskverbia per placentos barjerą, vaistinio preparato draudžiama vartoti nėščioms ir planuojančioms pastoti moterims, nes jo vartojimo saugumui duomenų nėra (žr. 4.3 skyrių).

Žindymas
Tyrimų su gyvūnais metu levodropropizino buvo aptikta motinos piene iki 8 valandų po vartojimo; todėl vaistinio preparato vartoti žindymo laikotarpiu taip pat draudžiama.

4.7	Poveikis gebėjimui vairuoti ir valdyti mechanizmus

Adripect gebėjimą vairuoti ir valdyti mechanizmus veikia. 
Po vartojimo gali pasireikšti mieguistumas (žr. 4.8 skyrių). Pacientams, kurie ketina vairuoti ar valdyti transporto priemones ar mechaninius įrenginius, reikia būti atsargiems ir juos reikia informuoti apie tokio poveikio galimumą.

4.8	Nepageidaujamas poveikis

Toliau išvardytos nepageidaujamos reakcijos klasifikuojamos pagal MedDRA organų sistemų klases.
Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).
Dauguma reakcijų nėra sunkios ir simptomai išnyksta nutraukus gydymą, o kartais ir po specifinio farmakologinio gydymo.

	MedDRA organų sistemų klasė 
	Dažnis 
	Nepageidaujamos reakcijos 

	Imuninės sistemos sutrikimai

	Labai retas 
	Alerginės reakcijos ir anafilaksija

	
	Nežinomas
	Akių vokų edema (dauguma atvejų, atsižvelgiant į kartu pasireiškiančią dilgėlinę, laikytina angioneurozine edema)


	Metabolizmo ir mitybos sutrikimai 
	Labai retas
	Hipoglikeminė koma 

	Psichikos sutrikimai 
	Labai retas 
	Dirglumas, mieguistumas, depersonalizacija

	Nervų sistemos sutrikimai 

	Labai retas 
	svaigulys, galvos svaigimas, tremoras, parestezija


	
	Nežinomas
	Sinkopė, generalizuoti toniniai-kloniniai traukuliai, petit mal traukuliai

	Akių sutrikimai 

	Nežinomas
	Midriazė, abipusis aklumas (simptomai išnyko nutraukus vaistinio preparato vartojimą)

	Širdies sutrikimai 

	Labai retas 
	Palpitacija, tachikardija 

	
	Nežinomas
	Prieširdžių bigeminemija

	Kraujagyslių sutrikimai 

	Labai retas 
	Hipotenzija

	Kvėpavimo sistemos, krūtinės ląstos ir tarpuplaučio sutrikimai 

	Labai retas 
	Dusulys, kosulys, kvėpavimo organų edema 

	Virškinimo trakto sutrikimai 

	Labai retas 
	Skrandžio ir pilvo skausmas, pykinimas, vėmimas, viduriavimas

	Kepenų, tulžies pūslės ir latakų sutrikimai 
	Labai retas 
	Cholestatinis hepatitas

	Odos ir poodinio audinio sutrikimai 
 
	Labai retas
	Dilgėlinė, eritema, egzantema, niežulys, angioneurozinė edema, odos reakcijos 

	
	Nežinomas
	Glositas ir aftinis stomatitas su karščiavimu, epidermolizė

	Skeleto, raumenų ir jungiamojo audinio sutrikimai 
	Labai retas 
	Apatinių galūnių silpnumas

	Bendrieji sutrikimai ir vartojimo vietos pažeidimai 
	Labai retas 
	Bendras negalavimas, astenija

	
	Nežinomas
	Generalizuota edema



Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Pavartojus per burną vieną ne didesnę kaip 240 mg dozę arba 8 paras tris kartus per parą vartojus ne didesnę kaip 120 mg levodropropizino dozę, pastebimų nepageidaujamų reakcijų neatsirado. Pacientui pasireiškė vidutinio stiprumo pilvo skausmas ir vėmimas, kurie praėjo be tolesnių pasekmių.

Perdozavus ir pasireiškus akivaizdiems klinikiniams simptomams, reikia nedelsiant pradėti simptominį gydymą ir, jei reikia, taikyti įprastas skubios pagalbos priemones (skrandžio plovimą, aktyvintosios anglies vartojimą, parenteralinių skysčių vartojimą ir kt.).


5.	FARMAKOLOGINĖS SAVYBĖS

5.1 	Farmakodinaminės savybės

Farmakoterapinė grupė – vaistiniai preparatai nuo kosulio ir peršalimo; kosulį slopinantys vaistiniai preparatai, išskyrus derinius su atsikosėjimą lengvinančiais; kiti kosulį slopinantys vaistiniai preparatai, ATC kodas – R05DB27.

Levodropropizinas yra kosulį slopinantis vaistinis preparatas, kurio veiksmingumas slopina įvairios etiologijos neproduktyvų kosulį, įskaitant kosulį, susijusį su viršutinių ir apatinių kvėpavimo takų infekcijomis. Kosulį slopinantis veikimas paprastai panašus į centrinio poveikio vaistinių preparatų poveikį, tačiau levodropropizinas geriau toleruojamas, ypač centrinio raminamojo poveikio atžvilgiu.  


Neproduktyvus kosulys pasižymi gleivių išsiskyrimo nebuvimu ir yra susijęs su sensorinių nervų skaidulų aktyvacija kvėpavimo takuose. Moduliuodamas periferinius kosulio reflekso kelius, levodropropizinas mažina kosulio simptomus, neigiamai nepaveikdamas centrinės kvėpavimo funkcijos.

Žmonėms levodropropizinas nesukelia kvėpavimo slopinimo ir netrikdo mukociliarinio klirenso. Klinikiniai duomenys rodo, kad lėtiniu kvėpavimo nepakankamumu sergantiems pacientams kvėpavimą reguliuojančios centrinės sistemos levodropropizinas neslopina nei spontaninio kvėpavimo, nei hiperkapninės ventiliacijos metu.

Veikimo mechanizmas
Levodropropizinas yra molekulė, gauta stereospecifinės sintezės būdu ir chemiškai atitinka S(-)3-(4-fenilpiperazin-1-il)-propan-1,2-diolį.
Levodropropizino kosulį slopinantis poveikis pasireiškia slopinant C skaidulas.
Levodropropizino kosulį slopinantis poveikis pirmiausia yra periferinio pobūdžio, veikiant tracheobronchinį medį, kartu su antialerginiu ir bronchų spazmus slopinančiu poveikiu.

Į gyvūnų smegenų skilvelius suleistas levodropropizinas yra neaktyvus. Tai rodo, kad kosulį slopinantis poveikis priklauso nuo periferinio veikimo mechanizmo ir kad vaistinis preparatas centrinės nervų sistemos neveikia. Levodropropizino ir kodeino, pavartotų per burną arba aerozolio pavidalu, veiksmingumo jūrų kiaulytėms eksperimentiniu būdu sukelto kosulio profilaktikai palyginimas papildomai patvirtina periferinę levodropropizino veikimo vietą. Iš tikrųjų aerozolio pavidalu pavartotas levodropropizinas veikia taip pat arba stipriau už kodeiną, tačiau pavartotas per burną jis veikia du kartus silpniau už kodeiną.

Farmakodinaminis poveikis
Gyvūnams per burną pavartoto levodropropizino kosulį slopinantis poveikis buvo lygus arba stipresnis už dropropizino ar kloperastino poveikį kosuliui, sukeltam periferiniais dirgikliais, pvz., cheminėmis medžiagomis, mechanine trachėjos stimuliacija ar aferentinių klajoklio nervo skaidulų stimuliacija elektra. Jo poveikis kosuliui, sukeltam centriniu dirgikliu, pvz., jūrų kiaulytės trachėjos stimuliacija elektra, yra maždaug 10 kartų silpnesnis už kodeino, tuo tarpu, kai periferinės stimuliacijos, pvz., citrinų rūgštimi, amoniu ir sulfato rūgštimi, tyrimų metu šių vaistinių preparatų stiprumo santykis buvo nuo 0,5 iki 2.

Bronchų ir plaučių sistemą levodropropizinas veikia slopindamas bronchų spazmą, sukeltą histaminu, serotoninu bei bradikininu. Acetilcholino sukelto bronchų spazmo šis vaistinis preparatas neveikia, taigi anticholinerginio poveikio nedaro. 

Klinikinis veiksmingumas ir saugumas
Daugybė tyrimų parodė klinikinį levodropropizino veiksmingumą mažinant įvairių etiologijų kosulį, pvz., kosulį, susijusį su broncho ir plaučio  karcinoma, kosulį, susijusį su viršutinių ir apatinių kvėpavimo takų infekcijomis ir kokliušu. Kosulį slopinantis poveikis paprastai yra panašus į centrinio poveikio vaistų, palyginti su kuriais levodropropizinas yra geriau toleruojamas, ypač kalbant apie centrinio raminamojo poveikio atvejus.

Sveikiems savanoriams 60 mg dozė mažiausiai 6 valandoms sumažino citrinų rūgšties aerozolio sukeltą kosulį.

Levodropropizino klinikinis veiksmingumas trumpalaikiam neproduktyvaus (sauso) kosulio simptominiam gydymui buvo įvertintas suaugusiųjų ir vaikų klinikinių tyrimų metu ir apibendrintas paskelbtose apžvalgose bei metaanalizėse.

Septynių klinikinių tyrimų (iš viso N = 1 178; 789 vaikai ir 389 suaugusieji), kuriuose buvo lyginamas levodropropizino ir kontrolinio gydymo poveikis, metaanalizėje nustatyta, kad levodropropizinas statistiškai reikšmingai pagerino standartizuotų kosulio rezultatų (įskaitant kosulio dažnį ir stiprumą bei naktinius pabudimus) pagerėjimą levodropropizino naudai (p = 0,0015).

Dvigubai koduotame, atsitiktinių imčių tyrime su suaugusiaisiais, sergančiais vidutinio sunkumo neproduktyviu kosuliu, levodropropizinas (60 mg tris kartus per parą 5 dienas) ir dekstrometorfanas (15 mg tris kartus per parą 5 dienas) reikšmingai sumažino kosulio dažnį (kosulio priepuolių skaičių per 6 valandas) nuo 2 dienos. Kosulio intensyvumas sumažėjo taikant abu gydymo būdus; sumažėjimas įvyko anksčiau vartojant levodropropiziną. Naktinių pabudimų dėl kosulio skaičius reikšmingai sumažėjo taikant abu gydymo būdus, o pagerėjimas gydant levodropropizinu buvo reikšmingai didesnis, palyginti su dekstrometorfanu.

Dvigubai koduotame, atsitiktinių imčių tyrime, kuriame dalyvavo senyvi pacientai, sergantys neproduktyviu kosuliu, levodropropizinas (60 mg tris kartus per parą 3 dienas) reikšmingai sumažino kosulio intensyvumą ir kosulio priepuolių skaičių po pirmosios gydymo dienos, o gydymo metu reikšmingai sumažėjo naktinių pabudimų. Klinikinis toleravimas buvo priimtinas.

Klinikinių tyrimų metu levodropropizinas paprastai buvo gerai toleruojamas. Palyginamuosiuose tyrimuose mieguistumas vartojant levodropropiziną pasireiškė rečiau nei vartojant centrinio poveikio kosulį slopinančius vaistinius preparatus (pvz., dekstrometorfaną arba dihidrokodeiną).

Žiurkių smegenyse levodropropizinas naloksono nuo opioidinių receptorių neišstumia; morfino sukelto abstinencijos sindomo nekeičia, vartojimo nutraukimas priklausomybei būdingo elgesio nelemia.

Žmonėms terapinės levodropropizino dozės EEG ir psichomotorinių gebėjimų nekeičia. Sveikiems savanoriams, vartojusiems ne didesnes kaip 240 mg levodropropizino dozes, širdies ir kraujagyslių sistemos pokyčių nepastebėta.
Nepageidaujamų reakcijų pobūdis aprašytas 4.8 skyriuje.

Vaikų populiacija
Levodropropizino veiksmingumas vaikams, sergantiems neproduktyviu kosuliu, buvo įvertintas paskelbtuose klinikiniuose tyrimuose, įskaitant atsitiktinių imčių tyrimus. Atsitiktinės atrankos būdu atlikto dvigubai aklo tyrimo, kuriame dalyvavo 2–14 metų vaikai, sergantys neproduktyviu kosuliu ir gydyti 3 dienas, metu levodropropizinas reikšmingai sumažino kosulio dažnį ir naktinius pabudimus. Šiame tyrime dienos mieguistumas vartojant levodropropiziną pasireiškė rečiau, palyginti su dropropizinu.
Dozavimas vaikams, sveriantiems daugiau kaip 30 kg (žr. 4.2 skyrių), pagrįstas suaugusiųjų duomenų ir klinikinės patirties ekstrapoliacija.

5.2	Farmakokinetinės savybės

Absorbcija
Per burną pavartotas levodropropizinas greitai absorbuojamas ir pasiskirsto visame žmogaus organizme. 

Pasiskirstymas
Prisijungimas prie žmogaus plazmos baltymų yra nereikšmingas (11–14 %) ir panašus į šunų ir žiurkių organizme nustatytą kiekį.

Biotransformacija
Per burną pavartotas levodropropizinas greitai absorbuojamas ir greitai pasiskirsto organizme. Pusinės eliminacijos laikas yra maždaug 1,5–3 valandos.

Eliminacija
Vaistinis preparatas daugiausia išsiskiria su šlapimu nepakitusio vaistinio preparato pavidalu ir metabolitų (konjuguoto levodropropizino ir laisvo ar konjuguoto p-hidroksilevodropropizino) pavidalu. Nepakitusio vaistinio preparato ir nurodytų jo metabolitų išsiskyrimas su šlapimu per 48 valandas sudaro maždaug 35% pavartotos dozės. Tyrimai, kurių metu vaistinis preparatas buvo vartojamas pakartotinai, rodo, kad 8 parų gydymas (vartojant tris kartus per parą) vaistinio preparato absorbcijos ir eliminacijos charakteristikų nekeičia, todėl galima atmesti kumuliacinio poveikio ir metabolinės autoindukcijos galimybę.

Ypatingos populiacijos
Vaikams, senyviems pacientams ir pacientams, sergantiems lengvu ar vidutinio sunkumo inkstų nepakankamumu, reikšmingų farmakokinetikos pokyčių nėra.

Santykis tarp farmakokinetikos ir farmakodinamikos
Farmakokinetiniai tyrimai atlikti su žiurkėmis, šunimis ir žmonėmis. Vaisto absorbcija, pasiskirstymas, metabolizmas ir sekrecija trijose nagrinėjamose rūšyse pasirodė esą labai panašūs, o peroralinis biologinis prieinamumas didesnis nei 75 %. Radioaktyvumo atgavimas po peroralinio vaisto vartojimo pasiekė 93 %.

5.3	Ikiklinikinių saugumo tyrimų duomenys

Įprastų farmakologinio saugumo, kartotinių dozių toksiškumo, genotoksiškumo ikiklinikinių tyrimų duomenys specifinio pavojaus žmogui nerodo.

Ūminis toksinis poveikis
Ūminis toksinis poveikis žiurkėms, pelėms ir jūrų kiaulytėms pasireiškė atitinkamai vartojant per burną 886,5 mg/kg, 1287 mg/kg ir 2492 mg/kg dozes.
Terapinis indeksas jūrų kiaulytėms, apskaičiuotas kaip DL50/DE50 santykis po pavartojimo per burną, svyruoja nuo 16 iki 53 (eksperimentiniame sukelto kosulio modelyje).

Lėtinis toksinis poveikis
Kartotinių per burną vartojamų doziųtoksinio poveikio tyrimai (4–26 savaičių trukmės) parodė, kad paros dozė be toksinio poveikio atitinka 24 mg/kg kūno svorio.

Kancerogeninis ir mutageninis poveikis
Standartiniuose in vitro ir in vivo tyrimuose levodropropizinas mutageninio aktyvumo neparodė. Kancerogeninio poveikio tyrimų nėra atlikta; tačiau, atsižvelgiant į trumpą gydymo trukmę (daugiausia 7 paras) ir platų klinikinį vartojimą daugiau nei 30 metų be kancerogeninės rizikos įrodymų, susirūpinimas nėra tikėtinas.

Toksinis poveikis reprodukcijai ir vystymuisi
Teratogeninio poveikio ir poveikio reprodukcijai, vaisingumui bei perinataliniam ir postnataliniam vystimuisi tyrimai specifinio toksinio poveikio nerodo. Toksikologiniai tyrimai su gyvūnais parodė, kad 24 mg/kg dozė šiek tiek sulėtino gyvūnų kūno svorio didėjimą ir augimą. Levodropropizinas gali prasiskverbti pro placentos barjerą ir buvo aptiktas žindančių žiurkių piene iki 8 val. po jo pavartojimo.


6.	FARMACINĖ INFORMACIJA

6.1	Pagalbinių medžiagų sąrašas

Tabletės šerdis
Manitolis (E421)
Mikrokristalinė celiuliozė
Karboksimetilkrakmolo A natrio druska
Bevandenis koloidinis silicio dioksidas
Magnio stearatas

Tabletės plėvelė
Polivinilo alkoholis (E1203)
Titano dioksidas (E171)
Makrogolis 3350 (E1521)
Talkas (E553b)

6.2	Nesuderinamumas

Duomenys nebūtini. 

6.3	Tinkamumo laikas

2 metai

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys 

Skaidrios/permatomos PVC/PVDC//Al lizdinės plokštelės, supakuotos kartono dėžutėje.

Pakuotės dydžiai: 10 arba 20 plėvele dengtų tablečių.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti 

Specialių reikalavimų atliekoms tvarkyti nėra. 

Nesuvartotą vaistinį preparatą ar atliekas reikia tvarkyti laikantis vietinių reikalavimų. 


7.	REGISTRUOTOJAS

Vale Pharmaceuticals Limited 
Dungarvan Enterprise Centre 
Lower Main Street
Dungarvan
Waterford
X35 FX45
Airija


8.	REGISTRACIJOS PAŽYMĖJIMO NUMERIS (-IAI) 

LT/1/26/6127/001 – N10
LT/1/26/6127/002 – N20


9.	REGISTRAVIMO / PERREGISTRAVIMO DATA

Registravimo data 2026 m. rugpjūčio 17 d.


10.	TEKSTO PERŽIŪROS DATA

2026 m. rugpjūčio 17 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI






A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Teva Operations Poland Sp.z.o.o.
Ul. Mogilska 80
31-546 Krakow
Lenkija


B.	TIEKIMO IR VARTOJIMO SĄLYGOS AR APRIBOJIMAI

Nereceptinis vaistinis preparatas.

























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Adripect 60 mg plėvele dengtos tabletės
levodropropizinum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje plėvele dengtoje tabletėje yra 60 mg levodropropizino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

plėvele dengtos tabletės

10 tablečių
20 tablečių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

{logotipas}

Vale Pharmaceuticals Limited 
Dungarvan Enterprise Centre 
Lower Main Street
Dungarvan
Waterford
X35 FX45
Airija 


12.	REGISTRACIJOS PAŽYMĖJIMO NUMERIS (-IAI) 

LT/1/26/6127/001 – N10
LT/1/26/6127/002 – N20


13.	SERIJOS NUMERIS 

Lot {numeris}


14.	PARDAVIMO (IŠDAVIMO) TVARKA

Nereceptinis vaistas


15.	VARTOJIMO INSTRUKCIJA


16.	INFORMACIJA BRAILIO RAŠTU

adripect 60 mg tabletės


17.	UNIKALUS IDENTIFIKATORIUS – 2D BRŪKŠNINIS KODAS

Duomenys nebūtini. 


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

Duomenys nebūtini.




MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ 


1.	VAISTINIO PREPARATO PAVADINIMAS

Adripect 60 mg plėvele dengtos tabletės
levodropropizinum


2.	REGISTRUOTOJO PAVADINIMAS

Vale Pharmaceuticals Limited 


3.	TINKAMUMO LAIKAS

EXP {mm/MMMM}


4.	SERIJOS NUMERIS

Lot {numeris}


5.	KITA



























B. PAKUOTĖS LAPELIS

Pakuotės lapelis: informacija vartotojui

Adripect 60 mg plėvele dengtos tabletės
levodropropizinas (levodropropizinum)

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti. 
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Adripect ir kam jis vartojamas 
2.	Kas žinotina prieš vartojant Adripect  
3.	Kaip vartoti Adripect 
4.	Galimas šalutinis poveikis 
5.	Kaip laikyti Adripect 
6.	Pakuotės turinys ir kita informacija


1.	Kas yra Adripect ir kam jis vartojamas

Adripect sudėtyje yra veikliosios medžiagos levodropropizino, kuris priklauso vaistų, vadinamų nenarkotiniais kosulį slopinančiais vaistais, grupei ir pasižymi priešuždegiminiu bei bronchų spazmus slopinančiu poveikiu.

Šis vaistas vartojamas trumpalaikiam simptominiam neproduktyvaus (sauso) kosulio gydymui suaugusiesiems ir vaikams, sveriantiems daugiau kaip 30 kg.

Adripect slopina kosulį, kurį sukelia įvairios priežastys, pavyzdžiui, kosulį, susijusį su viršutinių ir apatinių kvėpavimo takų infekcijomis, kokliušu ir kosuliu, susijusiu su bronchopulmonine karcinoma.

Kas yra sausas kosulys:
Sausas kosulys yra neproduktyvus kosulys. Tai reiškia, kad jis nėra lydimas skreplių ar skreplių susidarymo. Kosulys yra organizmo gynybos mechanizmo, skirto neutralizuoti bet kokias dirginančias medžiagas kvėpavimo takuose, išraiška. Jau vien šių medžiagų buvimas sukelia kosulį.
Ilgalaikis sausas kosulys gali varginti ir sukelti nemalonių simptomų, tokių kaip bendras išsekimas, raumenų ir kaulų skausmai ar miego sutrikimai.

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Adripect  

Adripect vartoti draudžiama:
-	jeigu yra alergija levodropropizinui arba bet kuriai pagalbinei šio vaisto medžiagai (jos išvardytos 6 skyriuje);
- 	jeigu sergate bronchorėja (bronchų hipersekrecija) - būkle, kuriai būdinga didelė gleivių (skreplių) gamyba;
- 	jeigu sergate tam tikrais kvėpavimo takų sutrikimais, kuriems būdingas sumažėjęs gebėjimas išskirti gleives (Kartagenerio sindromas, ciliarinė diskinezija);
- 	jeigu Jums yra sunkus kepenų funkcijos sutrikimas;
- 	jeigu esate nėščia arba žindote kūdikį (žr. poskyrį „Nėštumas ir žindymo laikotarpis“).

Įspėjimai ir atsargumo priemonės 
Prieš vartodami Adripect, pasitarkite su gydytoju arba vaistininku.
Adripect yra vaistas, vartojamas kosuliui gydyti. Jį galima vartoti tik tada, kai kosulio priežastis nėra nustatyta ir (arba) laukiant, kol pasireikš gydymo nuo ligos, kuri sukelia šį kosulį, poveikis.

Vaikams
Adripect negalima vartoti vaikams, sveriantiems mažiau kaip 30 kg, ir vaikams, kurie negali nuryti tablečių.

Senyviems pacientams
Senyviems pacientams Adripect reikia dozuoti labai atsargiai, nes jų jautrumas įvairiems vaistams gali būti pakitęs.

Pacientams, kurių inkstų funkcija sutrikusi
Šį vaistą pacientams, sergantiems sunkiu inkstų nepakankamumu (kreatinino klirensas <35 ml/min.), reikia vartoti atsargiai.
Jei sergate sunkiu inkstų funkcijos sutrikimu, Adripect galima vartoti tik pasitarus su gydytoju.

Kiti vaistai ir Adripect
Jeigu vartojate ar neseniai vartojote kitų vaistų arba dėl to nesate tikri, apie tai pasakykite savo gydytojui arba vaistininkui.

Nors klinikinių tyrimų metu sąveikos su benzodiazepino dariniais nepastebėta, ypač jautriems pacientams kartu vartojant raminamuosius vaistus reikia laikytis atsargumo, nes tai gali sustiprinti raminamąjį poveikį.

Tyrimų su žmonėmis metu levodropropizino ir benzodiazepinų derinys EEG nepakeitė.

Adripect vartojimas su maistu ir gėrimais
Kadangi trūksta informacijos apie maisto įtaką Adripect absorbcijai, rekomenduojama jį vartoti tarp valgių (arba nevalgius).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. 

Nevartokite šio vaisto, jei esate nėščia arba planuojate pastoti, taip pat jei maitinate krūtimi.

Vairavimas ir mechanizmų valdymas
Nebuvo atlikta jokių tyrimų, kuriuose būtų įvertintas gebėjimas vairuoti transporto priemones ir (arba) valdyti mechanizmus.
Vairuojant transporto priemonę ar valdant mechanizmus, reikia laikytis atsargumo priemonių. Adripect gali sukelti mieguistumą (žr. 4 skyrių „Galimas šalutinis poveikis“). Jei pavartojus šio vaisto jaučiate mieguistumą, nevairuokite ir nevaldykite jokių įrankių ar mechanizmų. Net ir vartojamas pagal paskirtį, Adripect gali pakeisti reakcijos laiką taip, kad sutriktų gebėjimas vairuoti ar valdyti mechanizmus.

Adripect sudėtyje yra natrio
Šio vaisto kiekvienoje plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Adripect

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į  gydytoją arba vaistininką. 

Nevartokite Adripect ilgiau nei 7 dienas nepasitarę su gydytoju.

Vartojimas suaugusiesiems ir vaikams, sveriantiems daugiau kaip 30 kg
Rekomenduojama dozė yra 1 tabletė (60 mg) 3 kartus per parą, tarp dozavimų darant ne trumpesnę kaip 6 valandų pertrauką.

Vartojimo metodas
Adripect skirtas vartoti per burną.
Vaistą rekomenduojama vartoti tarp valgių, užgeriant stikline vandens.
Tabletę reikia nuryti visą.

Šis vaistas nėra vartotinas vaikams, kurie negali nuryti tablečių.

Gydymo trukmė
Trumpalaikiam vartojimui.
Vartokite vaistą, kol kosulys išnyks, tačiau Adripect negalima vartoti ilgiau nei 7 dienas. Jei kosulys nepraeina arba sustiprėja, kreipkitės į gydytoją. Atminkite, kad kosulys yra ligos simptomas. Tai turėtų atpažinti gydytojas ir gydyti pagrindinę ligą.

Ką daryti pavartojus per didelę Adripect dozę
Atsitiktinai prarijus / pavartojus didelę Adripect dozę, nedelsdami kreipkitės į gydytoją. Daugeliu perdozavimo atvejų pacientai patyrė pilvo skausmą ir vėmimą. Jei pasireiškė perdozavimo simptomai, gydytojas nedelsdamas gydys simptomus ir, jei reikia, imsis įprastų skubios pagalbos priemonių (skrandžio plovimas, aktyvintosios anglies vartojimas, parenteralinis skystis ir kt.).

Pamiršus pavartoti Adripect
Jei pamiršote išgerti Adripect, kitą dozę gerkite įprastu laiku.
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į savo gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Vartojant Adripect, šalutinis poveikis yra labai retas. Daugeliu atvejų rimtų komplikacijų nebūna, 
o simptomai išnyksta nutraukus gydymą, kartais tereikia specialaus gydymo vaistais.

NUSTOKITE VARTOTI šį vaistą ir nedelsdami kreipkitės medicininės pagalbos, jei Jums pasireiškia:
· sunkios odos reakcijos (dilgėlinė, niežulys) arba odos ligos, pvz., su pūslių susidarymu (epidermiolizė);
· netolygi širdies veikla (širdies aritmijos rizika);
· alerginė/anafilaksinė reakcija, pasireiškianti patinimu, dusuliu, vėmimu ir viduriavimu;
· pavojingai mažas cukraus kiekis kraujyje, dėl kurio netenkama sąmonės (hipoglikeminė koma).

NEDELSDAMI PASAKYKITE SAVO GYDYTOJUI, jei pasireiškė kuris nors iš toliau išvardytų 
šalutinių poveikių, nes jie gali sukelti pavojingų gyvybei pasekmių.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· alerginės reakcijos, įskaitant staigų bendrą diskomfortą;
· svaigulys, pusiausvyros sutrikimai, drebulys, dilgčiojimas, tirpimas;
· dirglumas, mieguistumas, depersonalizacija (savęs ir aplinkos suvokimo sutrikimas);
· palpitacijos, dažnas širdies plakimas, žemas kraujospūdis;
· dusulys, kosulys, kvėpavimo sistemos gleivinės patinimas;
· skrandžio skausmas, pilvo skausmas, pykinimas, vėmimas, viduriavimas;
· dilgėlinė, odos paraudimas, bėrimas, niežulys, odos reakcijos, sunki alerginė reakcija, pvz., veido, 
burnos, lūpų ar gerklės patinimas (angioneurozinė edema);
· jėgų trūkumas arba silpnumas (astenija), bendras negalavimas ir apatinių galūnių silpnumas.

Be to, per nacionalinę pranešimų sistemą buvo pranešta apie toliau nurodytą šalutinį poveikį 
(dažnis nežinomas):
· liežuvio uždegimas ir burnos opos (aftinė karštligė);
· uždegimas, kurį sukelia tulžies nutekėjimo iš kepenų sustojimas (cholestazinis kepenų uždegimas);
· generalizuotos edemos, sinkopės ir astenijos atvejai;
· traukuliai - grand mal traukuliai (toniniai-kloniniai traukuliai) ir maži traukuliai (nekonvulsiniai, 
vadinamieji petit mal traukuliai);
· akies vyzdžio išsiplėtimas ir regėjimo praradimas. Abiem atvejais simptomai išnyko nutraukus gydymą;
· vokų patinimas, kuris, atsižvelgiant į kartu pasireiškiančią dilgėlinę, dažniausiai gali būti laikomas angioneurozine edema;
· mieguistumas, sumažėjęs raumenų tonusas ir vėmimas naujagimiui, kurį žindė motina, vartojusi levodropropiziną. Šie simptomai pasireiškė po maitinimo krūtimi ir išnyko savaime, praleidus kelis maitinimus krūtimi.

Vartojant Adripect kaip rekomenduojama šiame pakuotės lapelyje, sumažėja šalutinio poveikio rizika.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite savo gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Adripect

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Adripect sudėtis
· Veiklioji medžiaga yra levodropropizinas. 
Kiekvienoje tabletėje yra 60 mg levodropropizino.
· Pagalbinės medžiagos yra:
Tabletės šerdis: manitolis (E421), mikrokristalinė celiuliozė, karboksimetilkrakmolo A natrio druska, bevandenis koloidinis silicio dioksidas, magnio stearatas.
Tabletės plėvelė: polivinilo alkoholis (E1203), titano dioksidas (E171), makrogolis 3350, talkas (E553b).
 
Adripect išvaizda ir kiekis pakuotėje
Adripect yra baltos arba balkšvos, abipus išgaubtos, apvalios, plėvele dengtos tabletės, kurių skersmuo yra 9 mm, su vagele abiejose pusėse.

Vagelė skirta tik tabletei perlaužti, kad būtų lengviau nuryti, o ne jai padalyti į lygias dozes.
Tiekiamų pakuočių dydžiai: 10 arba 20 tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Vale Pharmaceuticals Limited 
Dungarvan Enterprise Centre 
Lower Main Street
Dungarvan
Waterford
X35 FX45
Airija

Gamintojas
Teva Operations Poland Sp.z.o.o
Ul. Mogilska 80
31-546 Krakow
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą:

POLPHARMA S.A. atstovybė Lietuvoje
E. Ožeškienės g. 18A
LT-44254 Kaunas
Tel. +370 37 325131

Šis vaistas Europos ekonominės erdvės valstybėse narėse  registruotas tokiais pavadinimais:

	Bulgarija
	Адрипект 60 mg филмирани таблетки 
Adripect 60 mg film-coated tablets

	Latvija
	Adripect 60 mg apvalkotās tabletes

	Lietuva
	Adripect 60 mg plėvele dengtos tabletės




Šis pakuotės lapelis paskutinį kartą peržiūrėtas 2026-08-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.




